**หัวข้อข่าว :** 'ถนนต้นแบบยางพารา' หนึ่งมาตรการแก้ปัญหายางพาราอย่างยั่งยืน

**แหล่งที่มา :** หนังสือพิมพ์สยามรัฐ (คอลัมน์: สกู๊ปพิเศษ)

**วันที่สืบค้น** : วันที่ ๓๑ มกราคม ๒๕๖๒

 "ยางพารา" ถือเป็นพืชเศรษฐกิจของประเทศไทยอีกชนิดหนึ่ง แต่ปัญหาสำคัญที่ยังไม่สามารถแก้ไขให้เบ็ดเสร็จและเด็ดขาด คือ "ปัญหาราคายางตกต่ำ" ที่ยังส่งผลกระทบต่อปากท้องของเกษตรกรผู้ปลูกยางพาราเป็นอย่างมาก จากวิกฤติดังกล่าวรัฐบาลโดยกระทรวงเกษตรและสหกรณ์ จึงได้เร่งหามาตรการต่าง ๆ ช่วยเหลือ โดยเฉพาะ "โครงการส่งเสริมการใช้ยางในหน่วยงานภาครัฐ"

 โครงการ "1 หมู่บ้าน 1 กิโลเมตร" นับเป็นหนึ่งนโยบายสำคัญที่กระทรวงเกษตรและสหกรณ์ ออกมาขับเคลื่อนมาตรการดังกล่าว เพื่อผลักดันการใช้ยางในประเทศให้เป็นรูปธรรม หวังช่วยยกระดับราคายางพาราไทยให้มีเสถียรภาพมากยิ่งขึ้น โดยล่าสุดได้เปิด "โครงการปรับปรุงถนนต้นแบบยางพาราดินซีเมนต์
ในการใช้ยางพาราก่อสร้างถนนตามนโยบายรัฐบาล" ณ ถนนสายบ้านหัวฝาย อำเภอแม่ริม จังหวัดเชียงใหม่
ถือเป็นสายแรก โดยมีนายกฤษฎา บุญราช รัฐมนตรีว่าการกระทรวงเกษตรและสหกรณ์ เป็นประธานในพิธีเปิด เมื่อช่วงกลางเดือนมกราคม 2562 ที่ผ่านมา

 ซึ่งองค์การบริหารส่วนจังหวัดเชียงใหม่ ได้ร่วมลงนามทำบันทึกข้อตกลงความร่วมมือ
ทางวิชาการว่าด้วยความร่วมมือถ่ายทอดเทคโนโลยี ด้านการปรับปรุงถนนพาราดินซีเมนต์ เพื่อการพึ่งพาตนเองของประเทศไทยในอนาคต ร่วมกับสถาบันบริการวิชาการแห่งมหาวิทยาลัยเทคโนโลยีราชมงคลอีสาน ได้คัดเลือกถนนต้นแบบ บริเวณบ้านหัวฝาย หมูที่ 5 ตำบลห้วยทราย เชื่อมบ้านสะลวงนอกหมู่ที่ 3
ตำบลสะลวง อำเภอแม่ริม จังหวัดเชียงใหม่ ขนาดกว้าง 6 เมตร ยาว 1,100 เมตร ก่อสร้างและปรับปรุงถนนดังกล่าวโดยการใช้น้ำยางพาราสดเพื่อสาธิตและให้องค์ความรู้เกี่ยวกับการปรับปรุงชั้นโครงสร้างถนนให้มีความมั่นคงแข็งแรง ยืดอายุการใช้งาน เป็นการกระจายรายได้สู่ภาคเกษตร ตามนโยบายของรัฐบาล

"นายกฤษฎา บุญราช" รัฐมนตรีว่าการกระทรวงเกษตรและสหกรณ์ ระบุว่า ขณะนี้ได้เดินหน้าดำเนินโครงการอย่างเต็มที่ หลังมี "ประกาศกระทรวงเกษตรและสหกรณ์เรื่อง ข้อแนะนำการก่อสร้างถนนดินซีเมนต์ปรับปรุงคุณภาพด้วยยางธรรมชาติ สำหรับงานถนนท้องถิ่น" ทั้งนี้ หากมีการสร้างถนนพาราซอยด์ซีเมนต์ อย่างน้อยหมู่บ้านละ 1 กิโลเมตรทั่วประเทศ โดยตามแผนปฏิบัติงานโครงการปรับปรุงถนนภายในหมู่บ้าน ให้เป็นถนนที่มีการนำยางพารามาเป็นส่วนผสมในการก่อสร้างถนนในชั้นพื้นฐานหนา 15 เซนติเมตร กว้าง 6 เมตรรวมทั่วประเทศแล้วจะมีระยะทางรวม 75,032 กิโลเมตร คาดใช้น้ำยางสดในปริมาณ 1,440,614.40 ตัน หรือคิดเป็นน้ำยางข้น 720,320.2 ตัน ซึ่งมีมูลค่าประมาณ 16,326.9632 ล้านบาท ส่วนน้ำยางที่ใช้เป็นวัตถุดิบใช้ในการผสมในโครงการฯ จะต้องใช้น้ำยางที่สหกรณ์สวนยางและกลุ่มเกษตรกรชาวสวนยางที่การยางแห่งประเทศไทย (กยท.) รับรองเท่านั้น ได้ประสานไปยังกระทรวงมหาดไทยเพื่อให้ผู้ว่าราชการจังหวัดทั่วประเทศสำรวจความต้องการก่อสร้างถนนยางพาราขององค์กรปกครองส่วนท้องถิ่นว่าต้องการสร้างถนนกี่สาย ระยะทางกี่กิโลเมตร เพื่อจะได้ทราบความต้องการใช้น้ำยาง

 "โครงการถนนต้นแบบยางพารา"นับเป็นหนึ่งมาตรการสำคัญที่ช่วยเพิ่มปริมาณการใช้ยางพาราภายในประเทศอีกทั้งเป็นการพัฒนาคุณภาพถนนและพื้นผิวการจราจรให้มีความทนทานแข็งแรงขึ้นแล้ว ยังช่วยส่งเสริมให้เกษตรกรและสถาบันเกษตรกรชาวสวนยางมีรายได้เพิ่มขึ้นด้วยจากมาตรการต่างๆ ในการเร่งดูดซับปริมาณยางออกสู่ระบบตลาดส่งผลให้ ราคายางแผ่นรมควันปรับตัวขึ้นอย่างมีเสถียรภาพในระยะยาวอีกด้วย

 อย่างไรก็ดี กระทรวงเกษตรและสหกรณ์ ได้ประสานงานกับกระทรวงคมนาคม และกระทรวงการคลัง ร่วมแก้ไขคู่มือและประกาศใช้แบบรายการก่อสร้างถนนยางพาราผสมซีเมนต์ (Para Soil Cement) สำหรับองค์กรปกครองท้องถิ่นเพื่อใช้เป็นคู่มือดำเนินการก่อสร้างด้วยตนเอง หรือจ้างเหมาก่อสร้างได้ตามกฎหมายและระเบียบของทางราชการ โดยใช้วัสดุน้ำยางพาราสดจากเกษตรกรชาวสวนยางผ่านสถาบันเกษตรกรในพื้นที่ ซึ่ง กยท. รับรองได้โดยตรงจึงมั่นใจได้ว่า ถนนยางพารามีคุณภาพได้มาตรฐาน

 ทั้งนี้ กระทรวงเกษตรและสหกรณ์ได้วางเป้าเริ่มต้นการสร้างถนนพร้อมกันทั่วประเทศในเดือนกุมภาพันธ์ 2562 นี้ขณะเดียวกันรัฐบาลได้อนุมัติโครงการเงินกู้ดอกเบี้ยต่ำแก่สหกรณ์การเกษตรในการรวบรวม และแปรรูปยางพาราเพื่อส่งออกไปขายต่างประเทศ รวมทั้งได้เสนอขอความเห็นชอบจากบอร์ดการยางแห่งประเทศไทย แปรรูปผลิตภัณฑ์อื่นๆจากยางพารา อาทิ แผ่นยางปูพื้นสนามกีฬา บล็อกยางปูพื้นตัวหนอน ซึ่งผ่านการรับรองมาตรฐาน มอก. จากกระทรวงอุตสาหกรรม เพื่อนำไปเผยแพร่และประชาสัมพันธ์แก่หน่วยงานอื่นๆ ให้สามารถนำไปจัดซื้อจัดจ้างได้ในอนาคตต่อไป

 นายกฤษฎา บุญราช ยังได้กล่าวย้ำทิ้งท้ายว่า "กระทรวงเกษตรและสหกรณ์ มั่นใจว่า มาตรการดังกล่าวนอกจากจะทำให้มีการใช้ยางพาราในประเทศเพิ่มขึ้น ยังส่งผลให้ราคายางพารามีเสถียรภาพในระยะยาว ที่สำคัญเกษตรกรจะมีรายได้เพิ่มขึ้นแบบยั่งยืนในอนาคตอย่างแน่นอน"